Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την έγκριση της διάθεσης στην αγορά γλυκού αραβοσίτου από γενετικώς τροποποιημένο αραβόσιτο της σειράς Bt11 ως νέου τροφίμου ή νέου συστατικού τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου

(υποβάλλεται από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Στις 11 Φεβρουαρίου 1999, η εταιρεία Novartis (στο μεταξύ Syngenta) υπέβαλε αίτηση, δυνάμει του άρθρου 4 του κανονισμού (ΕΚ) αριθ. 258/97 για τα νέα τρόφιμα, προς τις αρμόδιες αρχές των Κάτω Χωρών για τη διάθεση στην αγορά γλυκού αραβοσίτου από γενετικώς τροποποιημένο αραβόσιτο της σειράς Bt11 ως νέου τροφίμου ή νέου συστατικού τροφίμου.

Η ολλανδική αρχική έκθεση αξιολόγησης, η οποία είχε καταλήξει στο συμπέρασμα ότι ο γλυκός αραβόσιτος Bt11 είναι εξίσου ασφαλής με τον παραδοσιακό γλυκό αραβόσιτο, είχε διαβιβαστεί σε όλα τα κράτη μέλη και κατόπιν αυτού είχαν διατυπωθεί αιτιολογημένες αντιρρήσεις για την εμπορία του προϊόντος.

Επομένως, ήταν αναγκαίο να εκδοθεί κοινοτική απόφαση σύμφωνα με το άρθρο 7 του κανονισμού (ΕΚ) αριθ. 258/97 και η Επιτροπή ζήτησε τη γνώμη της επιστημονικής επιτροπής τροφίμων καθώς υπήρχε πιθανότητα επιπτώσεων για τη δημόσια υγεία. Στις 17 Απριλίου 2002, η επιστημονική επιτροπή τροφίμων διατύπωσε τη γνώμη ότι ο γλυκός αραβόσιτος Bt11 είναι εξίσου ασφαλής με τα παραδοσιακά αντίστοιχα προϊόντα για κατανάλωση από τον άνθρωπο.

Με σκοπό τη χορήγηση κοινοτικής έγκρισης, υποβλήθηκε στη μόνιμη επιτροπή τροφικής αλυσίδας και υγείας των ζώων σχέδιο απόφασης της Επιτροπής στις 8 Δεκεμβρίου 2003. Η επιτροπή αυτή δεν διατύπωσε γνώμη σχετικά με το σχέδιο που υπέβαλε η Επιτροπή, επειδή δεν επετεύχθη ειδική πλειοψηφία.

Τα αποτελέσματα της ψηφοφορίας ήταν:

Υπέρ: 33 (Ισπανία, Ιρλανδία, Κάτω Χώρες, Φινλανδία, Σουηδία, Ηνωμένο Βασίλειο)

Κατά: 29 (Δανία, Ελλάδα, Γαλλία, Λουξεμβούργο, Αυστρία, Πορτογαλία)

Αποχές: 25 (Βέλγιο, Γερμανία, Ιταλία)

Ορισμένα κράτη μέλη, ιδιαίτερα η Γαλλία, ισχυρίστηκαν ότι τα επιστημονικά θέματα δεν εξετάζονται επαρκώς στην αξιολόγηση. Ωστόσο, τα δεδομένα που παρείχε ο αιτών και η αξιολόγηση ασφάλειας του προϊόντος ακολούθησαν τα κριτήρια και τις απαιτήσεις που ορίζονται στη σύσταση 618/97/EΚ [1] της Επιτροπής. Η μεθοδολογία που χρησιμοποιήθηκε για την αξιολόγηση ασφάλειας του Bt11 ήταν επίσης σύμφωνη με τις πρόσφατες κατευθυντήριες γραμμές της επιστημονικής συντονιστικής επιτροπής για την αξιολόγηση των ΓΤΟ, των ΓΤ τροφίμων και των ΓΤ ζωοτροφών [2] και με τις αρχές του Codex Alimentarius και τις κατευθυντήριες γραμμές για τα τρόφιμα που προέρχονται από τη βιοτεχνολογία [3].

[1] "Σύσταση της Επιτροπής της 29ης Ιουλίου 1997 σχετικά με τις επιστημονικές πτυχές και την παρουσίαση των πληροφοριακών στοιχείων που είναι αναγκαία για την υποστήριξη αιτήσεων διάθεσης νέων τροφίμων και νέων συστατικών τροφίμων στην αγορά και την εκπόνηση των εκθέσεων αρχικής αξιολόγησης βάσει του κανονισμού (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου'' (ΕΕ L 253 της 16.09.97).

[2] "Έγγραφο προσανατολισμού για την αξιολόγηση κινδύνου των γενετικώς τροποποιημένων φυτών και των τροφίμων και ζωοτροφών που προέρχονται από αυτά" κοινή ομάδα εργασίας για τα νέα τρόφιμα και τους ΓΤΟ, 6-7 Μαρτίου 2003. http://europa.eu.int/comm/food/fs/sc/ssc/ out327_en.pdf

[3] Codex Alimentarius Επιτροπή, 2003. Αρχές και κατευθυντήριες γραμμές του Codex για τα τρόφιμα που προέρχονται από τη βιοτεχνολογία. Κοινό πρόγραμμα FAO/WHO για τις προδιαγραφές των τροφίμων, Οργανισμός Επισιτισμού και Γεωργίας: Ρώμη. ftp://ftp.fao.org/codex/standard/en/CodexTextsBiotechFoods.pdf

Με τις ανησυχίες που εκφράστηκαν στη γνωμοδότηση της "Agence franηaise de sιcuritι sanitaire des aliments" (AFSSA) της 26ης Νοεμβρίου 2003 δεν δόθηκαν νέα επιστημονικά στοιχεία πέραν αυτών της αρχικής αξιολόγησης του γλυκού αραβόσιτου Bt11 που πραγματοποίησαν οι αρμόδιες αρχές των Κάτω Χωρών. Οι ανησυχίες αυτές μάλιστα είχαν επίσης εκφραστεί σε δύο ακόμη γνωμοδοτήσεις της AFSSA στις 21 Ιουλίου 2000 και στις 20 Μαρτίου 2001 και είχαν δεόντως εξεταστεί από την επιστημονική επιτροπή τροφίμων (ΕΕΤ) στη γνωμοδότησή της της 17ης Απριλίου 2002, η οποία επιβεβαίωσε τα ευρήματα της αρχικής αξιολόγησης σύμφωνα με τα οποία ο γλυκός αραβόσιτος Bt11 είναι εξίσου ασφαλής με το συμβατικό αραβόσιτο για κατανάλωση από τον άνθρωπο.

Δυνάμει του άρθρου 13 παράγραφος 4 στοιχείο β) του κανονισμού (ΕΚ) αριθ. 258/97 και σύμφωνα με τη διαδικασία της κανονιστικής επιτροπής του άρθρου 5 και ιδίως της παραγράφου 4 της απόφασης 1999/468/ΕΚ του Συμβουλίου, η Επιτροπή πρέπει τώρα να υποβάλει μια πρόταση στο Συμβούλιο.

Σύμφωνα με το άρθρο 46 του κανονισμού (ΕΚ) αριθ. 1829/2003 για τα γενετικώς τροποποιημένα τρόφιμα και ζωοτροφές, η εν λόγω έγκριση πρέπει να χορηγηθεί σύμφωνα με τις διατάξεις του κανονισμού (ΕΚ) αριθ. 258/97. Ωστόσο, με σκοπό να ληφθεί υπόψη το νέο νομοθετικό πλαίσιο για την έγκριση των γενετικώς τροποποιημένων τροφίμων και ζωοτροφών και ανταποκρινόμενη στο αίτημα των κρατών μελών που διατυπώθηκε κατά τη συνεδρίαση της μόνιμης επιτροπής για την τροφική αλυσίδα και την υγεία των ζώων στις 10 Νοεμβρίου 2003, η πρόταση της Επιτροπής περιλαμβάνει και τα στοιχεία που απαιτούνται σύμφωνα με το άρθρο 6 παράγραφος 5 και το άρθρο 7 παράγραφος 2 του κανονισμού (ΕΚ) αριθ. 1829/2003.

Η προτεινόμενη έγκριση πρόκειται να ισχύσει από τις 18 Απριλίου 2004, ημερομηνία εφαρμογής του κανονισμού (ΕΚ) αριθ. 1829/2003, για μια περίοδο 10 ετών.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ για την έγκριση της διάθεσης στην αγορά γλυκού αραβοσίτου από γενετικώς τροποποιημένο αραβόσιτο της σειράς Bt11 ως νέου τροφίμου ή νέου συστατικού τροφίμου σύμφωνα με τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 258/97 του Ευρωπαϊκού Κοινοβουλίου και του Συμβουλίου της 27ης Ιανουαρίου 1997 σχετικά με τα νέα τρόφιμα και τα νέα συστατικά τροφίμων [4] (που στο εξής αποκαλείται «ο κανονισμός») και ιδίως το άρθρο 7 του εν λόγω κανονισμού,

[4] ΕΕ L43, 14.02.1997, σ.1

την πρόταση της Επιτροπής,

Εκτιμώντας τα ακόλουθα:

(1) Στις 22 Απριλίου 1998 επετράπη η συναίνεση για τη διάθεση στην αγορά σπόρων γενετικώς τροποποιημένου αραβοσίτου της σειράς Bt11 με σκοπό τη χρήση του στις ζωοτροφές, στη μεταποίηση και στις εισαγωγές [5], σύμφωνα με την οδηγία 90/220/ΕΟΚ του Συμβουλίου της 23ης Απριλίου 1990 για την σκόπιμη ελευθέρωση γενετικώς τροποποιημένων οργανισμών στο περιβάλλον [6].

[5] Απόφαση 98/292/ΕΚ της Επιτροπής, ΕΕ L131/28, 05.05.1998, σ.28

[6] ΕΕ L 117, 08.05.1990, σ. 15

(2) Τα τρόφιμα και τα συστατικά τροφίμων που προέρχονται από το αρχικό κύτταρο-μετασχηματιστή Bt11 και οποιεσδήποτε καθαρές και υβριδικές σειρές που προέρχονται από αυτό και περιέχουν τα εισαχθέντα γονίδια επιτρέπεται να διατίθενται στην αγορά της Κοινότητας ύστερα από κοινοποίηση [7] σύμφωνα με το άρθρο 5 του κανονισμού (ΕΚ) αριθ. 258/97.

[7] EE C 181, 26.06.1999, σ.22

(3) Στις 11 Φεβρουαρίου 1999, η εταιρεία Novartis (στο μεταξύ Syngenta) υπέβαλε αίτηση προς τις αρμόδιες αρχές των Κάτω Χωρών για τη διάθεση στην αγορά γλυκού αραβοσίτου από γενετικώς τροποποιημένο αραβόσιτο της σειράς Bt11 ως νέου τροφίμου ή νέου συστατικού τροφίμου.

(4) Στην αρχική έκθεση αξιολόγησης της 12ης Μαΐου 2000, ο αρμόδιος οργανισμός αξιολόγησης των τροφίμων των Κάτω Χωρών είχε καταλήξει στο συμπέρασμα ότι ο γλυκός αραβόσιτος της σειράς Bt11 είναι εξίσου ασφαλής με τον παραδοσιακό γλυκό αραβόσιτο.

(5) Η Επιτροπή διαβίβασε την αρχική έκθεση αξιολόγησης σε όλα τα κράτη μέλη στις 15 Ιουνίου 2000. Εντός της περιόδου των 60 ημερών που ορίζεται στο άρθρο 6 παράγραφος 4 του κανονισμού, διατυπώθηκαν αιτιολογημένες αντιρρήσεις για την εμπορία του προϊόντος σύμφωνα με τη διάταξη αυτή.

(6) Στις 13 Δεκεμβρίου 2000, η Επιτροπή ζήτησε τη γνώμη της επιστημονικής επιτροπής τροφίμων, σύμφωνα με το άρθρο 11 του κανονισμού. Στις 17 Απριλίου του 2002, η επιστημονική επιτροπή τροφίμων διατύπωσε τη γνώμη ότι ο γλυκός αραβόσιτος Bt11 είναι εξίσου ασφαλής με τα παραδοσιακά αντίστοιχα προϊόντα για κατανάλωση από τον άνθρωπο. Η γνωμοδότηση αυτή είχε ως επίκεντρο, όπως είχε ζητηθεί από την Επιτροπή, τα θέματα που είχαν τεθεί στο σχολιασμό που έκαναν οι αρχές των κρατών μελών, συμπεριλαμβανομένων του μοριακού χαρακτηρισμού και των μελετών τοξικότητας. Με τις ανησυχίες που εκφράστηκαν στη γνωμοδότηση της "Agence franηaise de sιcuritι sanitaire des aliments" (AFSSA) της 26ης Νοεμβρίου 2003 δεν δόθηκαν νέα επιστημονικά στοιχεία πέραν αυτών της αρχικής αξιολόγησης του γλυκού αραβόσιτου Bt11.

(7) Τα δεδομένα που παρείχε ο αιτών και η αξιολόγηση ασφάλειας του προϊόντος ακολούθησαν τα κριτήρια και τις απαιτήσεις που ορίζονται στη σύσταση 618/97/EC [8] της Επιτροπής σχετικά με τις επιστημονικές πτυχές και την παρουσίαση των πληροφοριακών στοιχείων που είναι αναγκαία για την υποστήριξη αιτήσεων σύμφωνα με τον κανονισμό για τα νέα τρόφιμα. Η μεθοδολογία που χρησιμοποιήθηκε για την αξιολόγηση ασφάλειας του Bt11 ήταν επίσης σύμφωνη με τις πρόσφατες κατευθυντήριες γραμμές της επιστημονικής συντονιστικής επιτροπής για την αξιολόγηση των ΓΤΟ, των ΓΤ τροφίμων και των ΓΤ ζωοτροφών και με τις αρχές του Codex Alimentarius και τις κατευθυντήριες γραμμές για τα τρόφιμα που προέρχονται από τη βιοτεχνολογία.

[8] ΕΕ L 253 της 16.09.97

(8) Το άρθρο 46 παράγραφος 1 του κανονισμού (ΕΚ) αριθ. 1829/2003 για τα γενετικώς τροποποιημένα τρόφιμα και ζωοτροφές [9] προβλέπει ότι οι αιτήσεις που υποβάλλονται δυνάμει του άρθρου 4 του κανονισμού (ΕΚ) αριθ. 258/97 πριν από την ημερομηνία εφαρμογής του παρόντος κανονισμού εξετάζονται σύμφωνα με τις διατάξεις του κανονισμού (ΕΚ) αριθ. 258/97, με την επιφύλαξη του άρθρου 38 του κανονισμού (ΕΚ) αριθ. 1829/2003 στις περιπτώσεις κατά τις οποίες η πρόσθετη έκθεση αξιολόγησης που απαιτείται σύμφωνα με το άρθρο 6 παράγραφος 3 του κανονισμού (ΕΚ) αριθ. 258/97 έχει διαβιβαστεί στην Επιτροπή πριν από την ημερομηνία εφαρμογής του κανονισμού (ΕΚ) αριθ. 1829/2003.

[9] ΕΕ L268, 18.10.2003, σ.1

(9) Το Κοινό Κέντρο Ερευνών (ΚΚΕρ) της Ευρωπαϊκής Επιτροπής, σε συνεργασία με το Ευρωπαϊκό Δίκτυο Εργαστηρίων ΓΤΟ πραγματοποίησε πλήρη μελέτη επικύρωσης (δοκιμή δακτυλίου) σύμφωνα με τις διεθνώς αποδεκτές κατευθυντήριες γραμμές για τον έλεγχο της απόδοσης ποσοτικοποιημένης εξειδικευμένης μεθόδου για την ανίχνευση και την ποσοτικοποίηση της μετατροπής Bt11 στο γλυκό αραβόσιτο. Η επικυρωμένη μέθοδος αναπτύχθηκε από το Εθνικό Κτηνιατρικό Ινστιτούτο της Νορβηγίας και το INRA Γαλλίας. Τα υλικά που ήταν αναγκαία για τη μελέτη (ΓΤ και μη ΓΤ DNA καθώς και τα συγκεκριμένα αντιδραστήρια για τη μέθοδο αυτή) τα παρείχε η εταιρεία Syngenta. Το ΚΚΕρ εκτίμησε ότι η απόδοση της μεθόδου ήταν κατάλληλη για τον επιδιωκόμενο σκοπό της, λαμβανομένων υπόψη των κριτηρίων απόδοσης που πρότεινε το Ευρωπαϊκό Δίκτυο Εργαστηρίων ΓΤΟ για τις μεθόδους που υποβάλλονται για εξέταση της συμμόρφωσης προς τους κανονισμούς, καθώς και της τρέχουσας επιστημονικής γνώσης σχετικά με την ικανοποιητική απόδοση μιας μεθόδου. Τόσο η μέθοδος όσο και τα αποτελέσματα της επικύρωσης δημοσιοποιήθηκαν.

(10) Υλικό αναφοράς για το γλυκό αραβόσιτο από γενετικώς τροποποιημένο αραβόσιτο της σειράς Bt11 παρήγαγε το Κοινό Κέντρο Ερευνών (ΚΚΕρ) της Ευρωπαϊκής Επιτροπής.

(11) Ο γλυκός αραβόσιτος από γενετικώς τροποποιημένο αραβόσιτο της σειράς Bt11 και τα τρόφιμα τα οποία περιέχουν γλυκό αραβόσιτο από γενετικώς τροποποιημένο αραβόσιτο της σειράς Bt11 ως συστατικό τροφίμου επισημαίνονται σύμφωνα με τις διατάξεις του κανονισμού (ΕΚ) αριθ. 1829/2003 και υπόκεινται στις απαιτήσεις ιχνηλασιμότητας που ορίζονται στον κανονισμό (ΕΚ) αριθ. 1830/2003 σχετικά με την ιχνηλασιμότητα και την επισήμανση γενετικώς τροποποιημένων οργανισμών και την ιχνηλασιμότητα τροφίμων και ζωοτροφών που παράγονται από γενετικώς τροποποιημένους οργανισμούς, και για την τροποποίηση της οδηγίας 2001/18/ΕΚ [10].

[10] ΕΕ L268, 18.10.2003, σ.24

(12) Οι πληροφορίες σχετικά με την ταυτοποίηση του γλυκού αραβοσίτου από γενετικώς τροποποιημένο αραβόσιτο της σειράς Bt11, συμπεριλαμβανομένων της επικυρωμένης μεθόδου για την ανίχνευση και του υλικού αναφοράς, που περιέχονται στο παράρτημα, θα είναι δυνατόν να ανακτηθούν από το μητρώο που θα δημιουργηθεί από την Επιτροπή σύμφωνα με το άρθρο 28 του κανονισμού (ΕΚ) αριθ. 1829/2003.

(13) Για τον γενετικώς τροποποιημένο αραβόσιτο Bt11 έχει γίνει κοινοποίηση στο κέντρο ανταλλαγών για την πρόληψη βιοτεχνολογικών κινδύνων (Biosafety Clearing-House) σύμφωνα με το άρθρο 11 παράγραφος 1 και το άρθρο 20 παράγραφος 3 στοιχείο γ) του πρωτοκόλλου της Καρθαγένης για τη βιοασφάλεια που επισυνάπτεται στη σύμβαση για τη βιοποικιλότητα.

(14) Η μόνιμη επιτροπή για την τροφική αλυσίδα και την υγεία των ζώων δεν διατύπωσε ευνοϊκή γνώμη.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Ο γλυκός αραβόσιτος από γενετικώς τροποποιημένο αραβόσιτο της σειράς Bt11 (που στο εξής αποκαλείται «το προϊόν») με την ονομασία και τα χαρακτηριστικά που αναφέρονται στο παράρτημα, μπορεί να διατίθεται στην αγορά της Κοινότητας ως νέο τρόφιμο ή νέο συστατικό τροφίμου.

Άρθρο 2

Το προϊόν επισημαίνεται ως «γενετικώς τροποποιημένος γλυκός αραβόσιτος», σύμφωνα με τις απαιτήσεις επισήμανσης που καθορίζονται στο άρθρο 13 του κανονισμού (ΕΚ) αριθ. 1829/2003.

Άρθρο 3

Το προϊόν και οι πληροφορίες που περιλαμβάνονται στο παράρτημα καταχωρίζονται στο μητρώο της Κοινότητας για τα γενετικώς τροποποιημένα τρόφιμα και ζωοτροφές.

Άρθρο 4

Η παρούσα απόφαση απευθύνεται στην εταιρεία Syngenta Seeds BV, Κάτω Χώρες, που εκπροσωπεί την εταιρεία Syngenta Seeds AG, Ελβετία. Εφαρμόζεται από τις 18 Απριλίου 2004. Θα ισχύσει για μια περίοδο 10 ετών.

Βρυξέλλες,

Για το Συμβούλιο

Ο πρόεδρος

ΠΑΡΑΡΤΗΜΑ

ΠΛΗΡΟΦΟΡΙΕΣ ΠΟΥ ΠΡΕΠΕΙ ΝΑ ΚΑΤΑΧΩΡΙΖΟΝΤΑΙ ΣΤΟ ΜΗΤΡΩΟ ΤΗΣ ΚΟΙΝΟΤΗΤΑΣ ΓΙΑ ΤΑ ΓΕΝΕΤΙΚΩΣ ΤΡΟΠΟΠΟΙΗΜΕΝΑ ΤΡΟΦΙΜΑ ΚΑΙ ΖΩΟΤΡΟΦΕΣ

α) Κάτοχος έγκρισης:

Επωνυμία: Syngenta Seeds BV

Διεύθυνση: Westeinde 62, Enkhuizen, Κάτω Χώρες

εξ ονόματος: Syngenta Seeds AG, Schwarzwaldallee 215, CH-4058 Βασιλεία, Ελβετία

β) Ονομασία και χαρακτηριστικά του προϊόντος:

Γλυκός αραβόσιτος, νωπός ή κονσερβοποιημένος, που είναι απόγονος διασταυρώσεων παραδοσιακά καλλιεργούμενης ποικιλίας αραβοσίτου και γενετικώς τροποποιημένου αραβοσίτου της σειράς Bt11 που περιέχει:

- συνθετικό γονίδιο cryIA (b) που λαμβάνεται από τον Bacillus thuringiensis kurstaki στέλεχος HD1 ρυθμιζόμενο από υποκινητή 35S που έχει ληφθεί από τον ιό της μωσαϊκής της ανθοκράμβης, ιντρόνιο IVS 6 λαμβανόμενο από το γονίδιο κωδικοποίησης της αλκοολικής αφυδρογονάσης στον αραβόσιτο και καταληκτική ακολουθία του γονιδίου κωδικοποίησης της συνθάσης της νοπαλίνης από το Agrobacterium tumefaciens, και

- συνθετικό γονίδιο pat λαμβανόμενο από τον Streptomyces viridochromogenes ρυθμιζόμενο από υποκινητή 35S που έχει ληφθεί από τον ιό της μωσαϊκής της ανθοκράμβης, ιντρόνιο IVS 2 λαμβανόμενο από το γονίδιο κωδικοποίησης της αλκοολικής αφυδρογονάσης στον αραβόσιτο και καταληκτική ακολουθία του γονιδίου κωδικοποίησης της συνθάσης της νοπαλίνης από το Agrobacterium tumefaciens.

γ) Επισήμανση: «Γενετικώς τροποποιημένος γλυκός αραβόσιτος»

δ) Μέθοδος ανίχνευσης:

- Ποσοτικοποιημένη εξειδικευμένη μέθοδος πραγματικού χρόνου που βασίζεται στην PCR (αλυσιδωτή αντίδραση πολυμεράσης) για τον γενετικώς τροποποιημένο γλυκό αραβόσιτο Bt11, δημοσιεύτηκε στο European Food Research and Techonolgy, τόμ. 216/2003, σ. 347-354.

- Επικυρώθηκε από το Κοινό Κέντρο Ερευνών (ΚΚΕρ) της Ευρωπαϊκής Επιτροπής σε συνεργασία με το Ευρωπαϊκό Δίκτυο Εργαστηρίων ΓΤΟ, δημοσιεύτηκε στο διαδίκτυο στη διεύθυνση .

- Υλικό αναφοράς: IRMM-412R, το οποίο παρήγαγε το Κοινό Κέντρο Ερευνών (ΚΚΕρ) της Ευρωπαϊκής Επιτροπής.

ε) Μοναδικός ταυτοποιητής: SYN-BT Ψ11-1

στ) Πληροφορίες που απαιτούνται σύμφωνα με το παράρτημα ΙΙ του πρωτοκόλλου της Καρθαγένης:

Κέντρο ανταλλαγών για την πρόληψη βιοτεχνολογικών κινδύνων, αριθ. εγγραφής 1240 (βλ.: )

ζ) Όροι ή περιορισμοί σχετικά με τη διάθεση του προϊόντος στην αγορά:

Δεν ισχύει

η) Σχέδιο παρακολούθησης των περιβαλλοντικών συνεπειών:

Δεν ενδείκνυται